મકાનમાં સુતેલો પરિવાર બહાર ન નિકળી શકે તે માટે અંદરથી દરવાજો બંધ કરી ગેલેરીની બારીમાથી થરાદની આનંદકૃપા સોસાયટીમાં બુધવારની રાત્રીએ તસ્કરો નાયબ મામલતદારના મકાનને નિશાન બનાવી તેમાંથી રોકડ અને સોનાચાંદીના દાગીના મળીને રૂપીયા ૪,૬૫,૦૦૦ની મત્તાની ચોરી કરી જતાં ભય અને ફફડાટનો માહોલ ફેલાવા પામ્યો હતો.પોલીસે અજાણ્યા તસ્કરો સામે ગુનો દાખલ કરીને વધુ કાર્યવાહી હાથ ધરી હતી. મુળ શેરાઉ ગોળીયાના અને હાલમાં થરાદના જુના આરટીઓ ચેકપોસ્ટ કચેરી પાછળ આવેલી આનંદકૃપા સોસાયટીમાં મકાન ધરાવતા હરચંદભાઇ હિરાભાઇ નાઇ થરાદની મામલતદાર કચેરીના ઇ-ધરા વિભાગમાં નાયબ મામલતદાર તરીકે ફરજ બજાવે છે.